ບໍລິສັດ Sony ນຳເອົາຮູບເງົາ ເລື້ອງ 'The Interview' ອອກເຜີຍແຜ່ ທາງອິນເຕີແນັດ
ຮູບ​ເງົາ​ເລື້ອງ The Interview ​ແມ່ນ​ມີ​​ໃຫ້​ເບິ່ງ ໃນ​ຫຼາຍໆລະບົບ ​ທີ່​ລວມທັງ YouTube, Google Play ​ແລະ Microsoft Xbox.
ບໍລິສັດຮູບເງົາ Sony ໄດ້ເລີ້ມທຳການແຈກຢາຍຮູບເງົາ ຕະຫລົກເລື້ອງ The Interview ທີ່ເປັນບັນຫາໂຕ້ແຍ້ງກັນ ຜ່ານທາງອິນເຕີແນັດ ຫຼື online ມື້ໜຶ່ງ ຫຼັງຈາກທີ່ໄດ້ມີການ ປະກາດວ່າ ໂຮງສາຍຮູບເງົາເອກະຊົນ ຈຳນວນ 200 ໂຮງ ຈະນຳເອົາຮູບເງົາດັ່ງກ່າວນັ້ນ ອອກສາຍໃນວັນຄຣິສມັສມື້ນີ້ ຮູບເງົາດັ່ງກ່າວ ແມ່ນມີໃຫ້ເບິ່ງໃນຫຼາຍໆລະບົບທີ່ລວມທັງ YouTube Google Play ແລະ Microsoft Xbox Sony ກ່າວວ່າ ມັນມີຄວາມສຳຄັນ ທີ່ຈະຕ້ອງນຳເອົາຮູບເງົາ ອອກສາຍ Sony ໄດ້ຖອນຮູບເງົາເລື້ອງ The Interview ອອກຈາກກຳນົດສາຍ ເມື່ອທ້າຍອາທິດ ແລ້ວນີ້ ຫຼັງຈາກເຄືອຂ່າຍໂຮງສາຍຮູບເງົາໃຫຍ່ໆ ໃນສະຫະລັດ ກ່າວວ່າ ພວກເຂົາເຈົ້າ ປະຕິເສດທີ່ຈະສາຍຮູບເງົາດັ່ງກ່າວ ຍ້ອນການຂົ່ມຂູ່ທີ່ຈະມີການກໍ່ຄວາມຮຸນແຮງນັ້ນ ເລື້ອງຕະຫລົກດັ່ງກ່າວ ບັນລະຍາຍເຖິງເລື້ອງຂອງນັກຂ່າວສອງຄົນ ຜູ້ທີ່ໄດ້ຖືກເກນ ໂດຍໜ່ວຍສືບລັບສະຫະລັດ ເພື່ອໃຫ້ທຳການລອບສັງຫານ ຜູ້ນຳເກົາຫຼີເໜືອ Kim Jong Un ເກົາຫຼີເໜືອ ໄດ້ປະນາມຮູບເງົານັ້ນ ແລະ ໄດ້ມີພວກໂຈມຕີບໍ່ຊາບຝ່າຍ ລັກເຈາະຂໍ້ມູນ ຂອງບໍລິສັດ Sony ເມື່ອຕົ້ນເດືອນນີ້ ແລ້ວກໍຂະໂມຍ ເອົາຂໍ້ມູນຕ່າງໆ ທີ່ມີຄຸນຄ່າ ແລະ ທີ່ເປັນຄວາມລັບ ສຳຄັນໆໄປ ສະຫະລັດ ໄດ້ຖິ້ມໂທດໃສ່ເກົາຫຼີເໜືອ ສຳຫລັບການໂຈມຕີທາງອິນເຕີ ແນັດດັ່ງກ່າວ ຊຶ່ງ ເປັນການກ່າວຫາ ທີ່ພຽງຢາງ ປະຕິເສດ ປະທານາທິບໍດີສະຫະລັດ ທ່ານ ບາຣັກ ໂອບາມາ ກ່າວເມື່ອທ້າຍອາທິດແລ້ວນີ້ວ່າ Sony ໄດ້ຜິດພາດໃນການຍົກເລີກການນຳອອກສາຍຮູບເງົາດັ່ງກ່າວນັ້ນ ໂຄສົກທຳນຽບຂາວ ທ່ານ Eric Schultz ກ່າວໃນວັນພຸດວານນີ້ ວ່າ ບັດນີ້ ທ່ານໂອບາມາ ມີຄວາມຍິນດີນຳ ການນຳເອົາຮູບເງົາອອກສາຍໃນວົງຈຳກັດ ແລະກ່າວວ່າ ມັນຈະ ປ່ອຍໃຫ້ຄົນທັງຫຼາຍ ຕັດສິນໃຈດ້ວຍຕົນເອງວ່າ ພວກເຂົາເຈົ້າຢາກເບິ່ງເລື້ອງນັ້ນ ຫຼືບໍ່